KIRJALLINEN KYSYMYS P-1100/01

esittäjä(t): Olivier Dupuis (TDI) neuvostolle

(28. maaliskuuta 2001)

Aihe: Tetenia

Groznyin laitamilta Khankalasta, alle kilometrin päästä Venäjän Teteniaan sijoitettujen joukkojen päämajasta, löydettiin 25. helmikuuta 2001 joukkohauta, jossa oli kuusikymmentä ruumista.

Ihmisoikeusjärjestöjen ja eri tiedotusvälineiden mukaan 16 ruumista on tunnistettu teteenisiviileiksi, jotka oli ilmoitettu kadonneiksi jouduttuaan venäläisten sotilaiden pidättämiksi ja vangitsemiksi. Nämä henkilöt on todennäköisesti teloitettu ilman oikeudenkäyntiä. On löytynyt todistajia, jotka ovat ilmoittaneet omaisensa katoamisesta ja käyneet tunnistamassa hänen ruumiinsa Groznyin hätätilaministeriön ruumishuoneella. Näiden henkilöiden tunnistamista kuudestatoista ruumiista kaksitoista kuuluu joulukuussa 2000 ja neljä muuta kesäkuussa ja elokuussa 2000 pidätetyille siviileille.

Onko neuvosto tietoinen asian vakavuudesta? Mihin toimiin se siinä tapauksessa on jo ryhtynyt tai aikoo ryhtyä, jotta kansainvälinen tutkimuskomitea voisi selvittää asian ja tutkia perinpohjaisesti kaikki ilmoitetut katoamistapaukset? Katsooko neuvosto, että sen Venäjän-politiikka muistuttaa jollakin tapaa yhä enemmän osallisuutta Venäjän viranomaisten Teteniassa toteuttamaan rikolliseen politiikkaan?

Vastaus

(27. syyskuuta 2001)

Järkyttävä uutinen kuudenkymmenen ruumiin löytymisestä Groznyin esikaupunkialueelta herätti neuvostossa tyrmistystä ja vastenmielisyyttä. Kuten kaikissa tällaisissa tapauksissa, neuvosto on seurannut tiiviisti löydöstä annettuja raportteja ja siihen liittyviä ristiriitaisia syytöksiä.

EU on selvästi ilmaissut vastustavansa kaikkia ihmisoikeuksiin ja ihmisarvoon kohdistuvia hyökkäyksiä Teteniassa niiden tekijästä riippumatta. EU on tietoinen vaikeuksista, joita Venäjällä on eteläisillä rajoillaan, mutta se on arvostellut erityisen voimakkaasti Venäjän hallitusta sen menettelystä Tetenian tasavallassa. EU on toistuvasti tuonut tämän asian esille yhteyksissä Venäjän viranomaisten kanssa korkeimmalla tasolla. Siitä keskusteltiin Eurooppa-neuvoston ja presidentti Putinin välisessä kokouksessa Tukholmassa 23. maaliskuuta, EU:n ja Venäjän yhteistyöneuvostossa Luxemburgissa 10. huhtikuuta ja viimeksi aivan äskettäin huippukokouksessa presidentti Putinin kanssa Moskovassa 17. toukokuuta.

Selkkauksen alusta lähtien EU on antanut täyden tukensa sekä Etyjin avustustyöryhmälle että Euroopan neuvostolle. EU toteaa, että näillä elimillä voi olla merkitystä Tetenian ihmisoikeustilanteen parantamisessa ja raportoitujen katoamistapausten tutkimisessa. EU pahoittelee tämän vuoksi sitä, että Etyjin paluu alueelle on viivästynyt, ja se on kehottanut Venäjää luopumaan vastustuksestaan tässä suhteessa. EU ilmaisee kuitenkin tyytyväisyytensä siihen, että on perustettu yhteinen työryhmä, jossa ovat edustettuina Venäjän valtakunnansyyttäjän, Tetenian yleisen syyttäjän ja Venäjän presidentin ihmisoikeusvaltuutetun Kalamanovin virastot, ja jota Euroopan neuvoston asiantuntijat avustavat.

EU on johdonmukaisesti omaksunut selkeän ja periaatteellisen kannan ja joutunut maksamaan siitä välittömissä suhteissaan Venäjään. Tässä suhtautumistavassa on noudatettu täysin EU:n yleistä ihmisoikeuksia koskevaa kantaa sellaisena kuin se on äskettäin esitetty päätöslauselmassa, jonka EU esitti YK:n ihmisoikeustoimikunnan istunnossa vuonna 2001 (2001/24). EU jatkaa Venäjän painostamista, jotta Venäjän viranomaiset ryhtyisivät välittömästi tarvittaviin toimiin Tetenian tilanteen parantamiseksi.

Neuvosto on kaikesta huolimatta vakuuttunut siitä, että sitoutumalla EU voi parhaiten työskennellä Venäjän federaation Tetenian tasavallan tilanteen parantamiseksi. Ilman vuoropuhelua meillä ei olisi minkäänlaista keinoa esittää näkemyksiämme Venäjälle, ja Venäjä voisi tällöin olla välittämättä siitä, miten painokkaasti Euroopassa suhtaudutaan tähän tärkeään asiaan. Neuvosto uskoo, että tämän näkemyksen puolesta puhuu se, että Venäjä on toteuttanut joitakin oikeansuuntaisia toimia, vaikkakin varsin myöhään eikä riittävässä määrin. Äskettäisessä EU:n ja Venäjän huippukokouksessa Moskovassa presidentti Putin tunnusti, että Venäjä ei ole tehnyt tarpeeksi voittaakseen takaisin teteeniväestön luottamuksen. Hän myönsi, että Tetenian humanitaarinen tilanne on vakava. Hän pyysi EU:ta ehdottamaan suuntaviivoja alueella toimivien humanitaaristen avustusjärjestöjen työskentelyn parantamiseksi. Presidentti Putin ehdotti myös käynnissä olevien avustuspyrkimysten uudelleenstrukturointia, jotta voitaisiin kehittää maan sisäisten pakolaisten paluun mahdollistavat olot sekä kannustimia tätä varten.

Ihmisoikeusvaltuutettu Kalamanovin viraston työskentely, johon Euroopan neuvoston työntekijät osallistuvat, siviilituomioistuimen perustaminen, ensimmäiset syytteet ihmisoikeuksien loukkaamisesta ja joidenkin jälleenrakennustoimenpiteiden toteuttaminen ovat ensimmäisiä askeleita oikeaan suuntaan, vaikkakaan ne eivät vielä riitä. Joka tapauksessa neuvosto vaatii edelleen Venäjän viranomaisia huolehtimaan siitä, että kaikki ihmisoikeuksien loukkaamisesta vastuussa olevat saatetaan oikeuden eteen.